b'\n_START_ARTICLE_\nHessens fortjenstorden\n_START_PARAGRAPH_\nHessens fortjenstorden (tysk: Hessischer Verdienstorden) er en tysk orden, som tildeles av ministerpresidenten i Hessen for fremragende innsats for stat og befolkning i delstaten. Den ble innstiftet 1. desember 1989. Hessens fortjenstorden er delstatens fornemste utmerkelse.\n_START_SECTION_\nInndeling\n_START_PARAGRAPH_\nOrdenen hadde opprinnelig \xc3\xa9n klasse, men ble i 1998 delt i to. Etter dette er Hessens fortjenstorden inndelt i to grader, der den \xc3\xb8verste bare betegnes Hessens fortjenstorden (Hessischer Verdienstorden) og den nedre Hessens fortjenstorden i b\xc3\xa5nd (Hessischer Verdienstorden am Bande).\n_START_SECTION_\nInsignier\n_START_PARAGRAPH_\nHessens fortjenstorden best\xc3\xa5r av et hvitemaljert gullkors med hakk i korsendene. Midtmedaljongen er i r\xc3\xb8d emalje og b\xc3\xa6rer Hessens l\xc3\xb8ve i gull med skraveringer som indikerer de egentlige heraldiske farger. Korset og medaljongen er satt p\xc3\xa5 en \xc3\xa5ttetagget stjerne i gull. Ordenstegnet er identisk for begge grader, men er st\xc3\xb8rre for \xc3\xb8vre grad enn for den lavere. _NEWLINE_Ordensb\xc3\xa5ndet er bl\xc3\xa5tt. Ordenstegnet for den h\xc3\xb8yere grad er opphengt i et b\xc3\xa5nd til \xc3\xa5 b\xc3\xa6re om halsen for menn og i en stor sl\xc3\xb8yfe til \xc3\xa5 b\xc3\xa6re ved skulderen for kvinner. For den lavere klasse er ordenstegnet for menn opphengt i et b\xc3\xa5nd til \xc3\xa5 b\xc3\xa6re p\xc3\xa5 brystet, mens det for kvinner er opphengt i en mindre sl\xc3\xb8yfe.\n_START_SECTION_\nTildeling\n_START_PARAGRAPH_\nDet er satt begrensninger p\xc3\xa5 antallet tildelinger. Antallet tildelinger i \xc3\xb8vre grad kan maksimalt v\xc3\xa6re 800 og antallet i nedre grad 2000. Delstaten Hessens ministerpresident blir automatisk innehaver av ordenen.'